คลังผ่อนเกณฑ์เบิกงบ เร่งจ่ายป้องกันน้ำท่วม
คลังเสนอรัฐบาลผ่อนคลายมาตรการเร่งรัดเบิกจ่ายงบปี 2555 เพื่อเร่งใช้จ่ายฟื้นฟูและป้องกันน้ำท่วมแทน ด้าน จ.ปทุมธานี ร้องอุทธรณ์ขอไม่คืนงบ
16 พ.ค. 2555

คลังเสนอรัฐบาลผ่อนคลายมาตรการเร่งรัดเบิกจ่ายงบปี 2555 เพื่อเร่งใช้จ่ายฟื้นฟูและป้องกันน้ำท่วมแทน ด้าน จ.ปทุมธานี ร้องอุทธรณ์ขอไม่คืนงบ
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า ตามที่คณะรัฐมนตรีมีมติเห็นชอบมาตรการเร่งรัดการเบิกจ่ายเงินงบประมาณปี 2555 โดยให้ส่วนราชการและรัฐวิสาหกิจ เร่งก่อหนี้ผูกพันรายลงทุนทั้งในส่วนของโครงการปีเดียว และโครงการผูกพันให้แล้วเสร็จภายใน 3 เดือน หลังจากได้รับจัดสรรงบประมาณ และให้นำผลการเบิกจ่ายเงินกำหนดเป็นตัวชี้วัดในคำรับรองการปฏิบัติราชการ ประจำปีงบประมาณ 2555 ซึ่งผลการเบิกจ่ายได้เป็นไปตามเป้าหมาย
อย่างไรก็ตาม สำหรับการก่อหนี้ผูกพันรายจ่ายลงทุนให้ทันภายใน 3 เดือนนั้น ปรากฏว่ามีหลายโครงการไม่สามารถก่อหนี้ ผูกพันได้ทัน แต่อยู่ระหว่างดำเนินการจัดซื้อจัดจ้างตามระเบียบของทางราชการ ดังนั้นจึงเสนอผ่อนคลายมาตรการเร่งรัดดังกล่าว โดยให้ส่วนราชการและรัฐวิสาหกิจที่ยังไม่ได้ก่อหนี้ผูกพัน ทั้งที่เป็นโครงการปีเดียวและโครงการผูกพัน ให้สามารถดำเนินการเบิกจ่ายได้ต่อไป จน กว่าจะเสร็จโครงการ
สำหรับการเบิกจ่ายงบกลาง รายการค่าใช้จ่ายในการเยียวยา ฟื้นฟู และป้องกันความเสียหายจากอุทกภัยอย่างบูรณาการ 1.2 แสนล้านบาท มีการจัดสรรแล้ว 1.19 แสนล้านบาท เบิกจ่ายแล้ว 5.55 หมื่นล้านบาท หรือ 46.44% ซึ่งมีการกำหนดเป้าหมายไว้ 100% ของวงเงินที่ได้รับอนุมัติ
นายรังสรรค์ กล่าวว่า การเบิกจ่ายเงินงบประมาณปี 2555 ตั้งแต่เดือน ต.ค. 2554-11 พ.ค. 2555 เบิกจ่ายงบประมาณ 1.35 ล้านล้านบาท หรือ 61.52% เกินกว่าเป้า 2.62% สำหรับรายจ่ายลงทุน เบิกจ่ายแล้ว 1.4 แสนล้านบาท หรือ 34.38% สูงกว่าเป้า 1.63% และรายจ่ายประจำ เบิกจ่ายแล้ว 1.21 ล้านล้านบาท หรือ 61.52%
ขณะที่นายขจรศักดิ์ สิงโตกุล ผวจ.ปทุมธานี เปิดเผยว่า ตามที่สำนักงบประมาณแจ้งให้จังหวัดส่งคืนงบประมาณที่ยังมิได้ดำเนินการจัดซื้อจัดจ้างในขั้นตอนการประกาศประกวดราคา หรือกรณีงานดำเนินการเองที่ยังมิได้เริ่มปฏิบัติงานภายในวันที่ 30 เม.ย.ที่ผ่านมา รวม 243 ล้านบาท โดยจะอุทธรณ์และชี้แจงความจำเป็นในการปรับเปลี่ยนโครงงานให้สอดคล้องกับความจำเป็นของพื้นที่